《盱眙县怀古用杜工部九成宫韵》
清代·倪承宽

盱眙南山湄，泗城浸如臼。雉堞宛然围，流波荡缺口。

城心矗浮宛，晃朗存户牖。想当水未潴，山城大于斗。

洪涛倾天吴，巫支祁骇走。遂使妇子居，竟作蛟鼍薮。

导川顺水性，神禹功不朽。水由地中行，妙用传希有。

后乃违厥度，湮水水失守。宣防英哲能，法鉴千载后。

长空松风回，凭轩惆怅久。掘地伊何人，注海重搔首。

作者简介：倪承宽，字余疆，号敬堂，仁和人。乾隆甲戌一甲三名进士，授编修，官至仓场侍郎。有《春及堂诗集》。